|  |  |  |  |
| --- | --- | --- | --- |
| Apskričių valstybinėms mokesčių inspekcijoms |  | 2010-04- | Nr. (18.26-31-1)-R- |
|  |  |  |
|  |
| **INFORMACINIS PRANEŠIMAS DĖL PRIVALOMOJO SVEIKATOS DRAUDIMO ĮMOKŲ MOKĖJIMO**  |
|  |

Valstybinė mokesčių inspekcija prie Lietuvos Respublikos finansų ministerijos (toliau – VMI prie FM), atsižvelgdama į gyventojams kylančius neaiškumus dėl privalomojo sveikatos draudimo (toliau – PSD) įmokų mokėjimo, parengė atsakymus į aktualius gyventojų klausimus.

**1. Klausimas.** Ar reikia mokėti PSD įmokas emigrantams iš Lietuvos?

**Atsakymas.** Pagal Lietuvos Respublikos sveikatos draudimo įstatymo 6 str. 1 dalies nuostatas, privalomuoju sveikatos draudimu yra draudžiami:

1) Lietuvos Respublikos piliečiai ir užsieniečiai, **nuolat gyvenantys Lietuvos Respublikoje**;

2) laikinai Lietuvos Respublikoje gyvenantys **užsieniečiai, jeigu jie teisėtai dirba Lietuvos Respublikoje**, bei nepilnamečiai jų šeimos nariai.

Vadinasi, **Lietuvos Respublikos piliečiams**, kurie yra išvykę iš Lietuvos ir **Lietuvoje nuolat negyvena, Lietuvoje PSD įmokų mokėti nereikia.**

Prievolė mokėti PSD įmokas Lietuvos piliečiams atsiranda tik tuomet, **kai jie pateikia nuolatinio Lietuvos gyventojo metinę pajamų deklaraciją už 2009 metų mokestinį laikotarpį**, kadangi šia deklaracija asmuo patvirtina, jog gavo pajamų ne tik užsienyje, bet ir Lietuvoje, ir yra nuolatinis Lietuvos gyventojas. Gyventojui neatsiranda pareiga teikti Metinę pajamų deklaraciją kitais, nei Lietuvos Respublikos gyventojų pajamų mokesčio įstatyme nustatytais, pagrindais.

Prievolės mokėti PSD įmokas Lietuvos piliečiams neatsiranda ir tais atvejais, kai tam tikrais deklaruojamais 2009 metų laikotarpiais gyventojas buvo išvykęs į užsienio valstybę ir:

1) **pateikia nuolatinio Lietuvos gyventojo metinę pajamų deklaraciją už 2009 metų mokestinį laikotarpį**; ir

1. buvo draudžiamas privalomuoju sveikatos draudimu Europos Sąjungos (toliau – ES), Europos ekonominės erdvės (toliau – EEE) valstybėse narėse ar Šveicarijoje; ir
2. pateikia atitinkamos formos dokumentą (E formos pažymą arba kompetentingos užsienio institucijos išduotą laisvos formos pažymą) įrodantį, kad gyventojas atitinkamais 2009 metų laikotarpiais buvo apdraustas privalomuoju sveikatos draudimu užsienyje.

Gyventojui, vadovaujantis Lietuvos bei ES teisės aktais, atsiras **prievolė sumokėti PSD įmokas už tuos 2009 metų laikotarpius (72 Lt už kiekvieną mėnesį) tik tais atvejais, jeigu**:

1) jeigu gyventojas teiks (iki 2010-05-03) gyventojo metinę pajamų deklaraciją už 2009 metų mokestinį laikotarpį; ir

 2) neturės jo draustumą atitinkamose valstybėse (ES, EEE ar Šveicarijoje) patvirtinančių dokumentų.

Jeigu gyventojas teiks (iki 2010-05-03) gyventojo metinę pajamų deklaraciją už 2009 metų mokestinį laikotarpį ir atitinkamais 2009 metų mėnesiais buvo išvykęs į kitas, nei ES, EEE valstybes nares ar Šveicariją, jam PSD įmokas už tuos 2009 metų mėnesius sumokėti taip pat reikės.

**2. Klausimas.** Kokiais įmokų kodais reikia sumokėti PSD įmokas už 2009 metus ir už einamuosius (2010) metus gyventojams, kurieyra ekonomiškai neaktyvūs, nemoka PSD įmokų jokiais kitais pagrindais, nėra apdrausti valstybės lėšomis ir privalo mokėti šias įmokas savarankiškai?

**Atsakymas.** Tais atvejais, kai gyventojas neteiks (jam tokios prievolės nėra) gyventojo metinės pajamų deklaracijos už 2009 metų mokestinį laikotarpį, tačiau mokės PSD įmoką už praėjusį 2009 metų mokestinį laikotarpį, šiems gyventojams rekomenduojame **pateikti gyventojo metinę pajamų deklaraciją ir PSD įmoką už praėjusį laikotarpį sumokėti įmokos kodu 1781**.

**VMI prie FM rekomenduoja** gyventojams, kurie privalo savarankiškai mokėti PSD įmokas (yra neapdrausti jokioje kitoje draudžiamųjų kategorijoje ir nėra apdrausti valstybės lėšomis), mokėti PSD įmokas už einamuosius 2010 metus (**įmokos kodas 1901**) tam, kad būtų apdrausti šiandien ir galėtų gauti nemokamas sveikatos priežiūros paslaugas jų prireikus. PSD įmokas galima susimokėti į priekį, tačiau tik už einamuosius, t. y. už 2010, metus.

Pagarbiai

|  |  |  |
| --- | --- | --- |
| Viršininko pavaduotoja |  |  Vilma Vildžiūnaitė |

Aušra Janukonytė, tel. (8 5) 2191758, el. p. A.Janukonyte@vmi.lt